Aforizmák
Nem próféta az, aki vizet nem prédikál és bort nem iszik.

                                               *

A szamárfülnek két határozott előnye van. Az egyik az, hogy nem lehet belőle kocsonyát főzni s így nem rontja el az emberek gyomrát; a másik az, hogy bele lehet görbíteni a legokosabb könyvbe is.

                                               *

A katekizmus jóra való restsége mellett kétségtelenül van a világon jóravaló restség is.

                                               *

A férfira a lelkében következik el a klimaktérium. A félmeghalásnak az a rettenetes napja, amelyet megér mindenki, aki nem pusztán csak Darwin-bizonyíték és amely irtózatosabb az igazi halálnál, mert nem feledést hoz, hanem szakadatlan emlékezést.

                                               *

Könnyű szerénynek lenned, amikor dicsérnek. Akkor légy szerény, amikor szidnak!

                                               *

Ha a tulajdon lopás, akkor a munkabér minősített lopás.

                                               *

Vajon mit szólna hozzá a gólya, ha megmondanák neki, hogy nem ő hozza a gyermekeket.

                                               *

A legtisztább lelkű ember is kerülhet olyan képtelen helyzetbe, hogy úgy érzi magát, mint a hermelin, amelyik kilencet kölykezett.

                                               *

Mi a halál? Talán az örök tegnap?

                                               *

Ingyen csak az ellenségemtől tanulhatok.

                                               *

Minden ember annyit ér, amennyi fájdalmat elbírni képes.

                                               *

Csak a bolondok becsületesek és a mai büntetőtörvény csak a bolondokat bünteti.

                                               *

Az újságíró az igazi "gémlábú sas". Érzi a szárnyát, de a mestersége arra kényszeríti, hogy repülés helyett csak nagyot lépjen.

                                               *

A napamasszony-tragédiáknak és -komédiáknak az oka az az anyavizmus, amely kiirthatatlan a nőből.

                                               *

Mi a gyermeknevelés? Küzdelem a saját magunk kiújuló hibái ellen.

                                               *

Az ember csak akkor tudja, hogy mennyi boldog házasság volt a világon, ha szorgalmasan olvassa a lapok gyászrovatát.
Aforizmák